**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.05.2018, ora 08.00 – 30.05.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.05.2018, ora 7.00**

**RÂURI**

**Debitele au fost în general în scădere**, exceptând râurile din bazinele hidrografice: Mureş, Bega, Timiş, Bârzava, Moraviţa, Caraş, Nera, Cerna, Siret, Bârlad, Prut (cu excepţia cursului superior şi inferior) şi râurile din Dobrogea, unde au fost relativ staţionare.

Pe cursul inferior al Crişului Alb debitele au fost în creştere prin propagare.

Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) pe cursul superior al râului Bega și mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, Târnave, Iara, Putna, Râmnicu Sărat, Bârlad, pe cursul superior al Mureșului și pe unii afluenţi ai Oltului, Argeşului superior şi Prutului.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, în scădere**, exceptând râurile din bazinele hidrografice: Mureş, Bega, Timiş, Bârzava, Moraviţa, Caraş, Nera, Cerna, Siret, Bârlad, Prut (cu excepţia cursului inferior) şi râurile din Dobrogea, unde vor fi relativ staţionare.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 29-30.05.2018 **a fost în scădere, având valoarea de 4900 m3/s**, sub media multianuală a lunii **mai (7250 m3/s).**

 În aval de Porţile de Fier debitele au fost în scădere pe sectorul Gruia – Cernavodă și relativ saționare pe sectorul Hârșova – Tulcea.

**Debitul la intrarea în ţară** (secţiunea Baziaş) **va fi** **în scădere (4700 m3/s).**

În aval de Porţile de Fier debitele vor fi în scădere pe sectorul Gruia – Vadu Oii şi staţionare pe sectorul Brăila – Tulcea.

**2.** **Situaţia meteorologică în intervalul 29.05.2018, ora 08.00 –30.05.2018, ora 06.00**

**În ţară,** vremea a fost caldă pentru sfârșitul lunii mai și predominant frumoasă ca aspect. Cerul a fost variabil spre senin și doar cu totul izolat, după-amiaza, în Carpații Meridionali a plouat slab. Vântul a suflat slab și moderat, cu intensificări trecătoare în sud-estul țării și în Carpații de Curbură. Temperaturile maxime au fost cuprinse între 22 de grade la Mangalia și 30 de grade la Botoșani, Bacău, Vaslui, Galați, Brăila și Turnu Măgurele, iar la ora 06.00 valorile termice se încadrau între 4 grade la Miercurea Ciuc și 20 de grade la Sulina.

**La Bucureşti,** vremea a fost în continuare predominant frumoasă și caldă. Cerul a fost variabil, iar vântul a suflat slab și moderat. Temperatura maximă a fost de 28 de grade la Afumați și Băneasa și 29 de grade la Filaret, iar la ora 06.00 se înregistrau 11 grade la stația meteo Băneasa, 16 grade la Afumați și 17 grade la Filaret.

**3. Prognoza meteorologică în intervalul 30.05.2018, ora 08.00 –31.05.2018, ora 08.00**

**În ţară,** vremea se va menține predominant frumoasă și va fi local călduroasă în majoritatea regiunilor. Cerul va fi variabil și doar izolat, mai ales în zona Carpaților Meridionali și a Munților Apuseni, după-amiaza, vor fi ploi slabe, de scurtă durată și, posibil, descărcări electrice. Vântul va sufla slab până la moderat, cu ușoare intensificări în sudul Banatului și în Dobrogea. Temperaturile maxime se vor încadra în general între 23 și 31 de grade, iar cele minime între 10 și 20 de grade, mai coborâte în estul Transilvaniei spre 4 grade.

**La Bucureşti,** vremea va fi caldă, cerul variabil, iar vântul va sufla slab și moderat. Temperatura maximă se va situa în jurul valorii de 30 de grade, iar cea minimă va fi de 12...15 grade.

***II. CALITATEA APELOR***

**Pe râurile interioare**

**S.G.A. Iași, G.N.M.-C.J. Iași** **și A.P.M. Iași** informează că la data de 29.05.2018, în jurul orei 12.00, a fost semnalat un fenomen de mortalitate piscicolă (sute de exemplare cu dimensiuni între 5-20 cm) pe râul Bahlui, în zona depoului RATP din municipiul Iași. Reprezentanţii S.G.A. Iași s-au deplasat la faţa locului pentru investigaţii și recoltare de probe de apă și pești. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 25.05.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Suceava** informează că la data de 28.05.2018, în jurul orei 13.00, s-a produs un incendiu care a afectat 0,04 ha de plantaţie (molid și larice) în cadrul Ocolului Silvic Vama, în zona comunei Vama, jud. Suceava. Incendiul a fost stins în aceeași zi, la ora 15.30, de către personalul silvic și pompieri (militari și civili). Au fost afectaţi în jur de 200 de puieţi de molid, paguba fiind estimată la cca 560 de lei.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE